Φρειδερίκος Γουλιέλμος Β΄ του Σλέσβιχ-Χόλσταϊν-Σόντερμπουργκ-Μπεκ

Ο Φρειδερίκος Γουλιέλμος Β΄, γερμ. Friedrich Wilhelm II. (18 Ιουνίου 1687 - 11 Νοεμβρίου 1749) από τον Οίκο του Γκλύξμπουργκ ήταν δούκας του Σλέσβιχ-Χόλσταϊν-Σόντερμπουργκ-Μπεκ (1728 - 1749). Έγινε στρατάρχης της Πρωσίας και κυβερνήτης του Βερολίνου. 

Βιογραφία
Ήταν ο πρωτότοκος γιος του Φρειδερίκου Λουδοβίκου δούκα του Σλέσβιχ-Χόλσταϊν-Σόντερμπουργκ-Μπεκ και της Λουίζας-Καρλόττας, κόρης του Ερνέστου-Γκύντερ δούκα του Σ.Χ.Σ.Αουγκούστενμπουργκ.

Γεννήθηκε στο Πότσδαμ και ανατράφηκε στην ΚαινιξβέργηAlbinus, p. 131. Σπούδασε στο Χάλλε και το 1703 εισήλθε στον πρωσικό στρατό ως λοχαγός στο 11ο Σύνταγμα του πατέρα του. Το επόμενο έτος προήχθη σε αντισυνταγματάρχηMeerheimb. Διακρίθηκε στην πολιορκία του Στράλζουντ (1711-15) και όταν υπηρετούσε στο Σύνταγμα Χόλσταϊν προήχθη σε συνταγματάρχη (1713). Τέσσερα έτη μετά ο Φρειδερίκος Γουλιέλμος Α΄ της Πρωσίας τον αντάμειψε με το ανάκτορο Φρίντριχσχοφ στο Λουντβιγκσβάλντε της Ανατολικής Πρωσίας και το 1719 με ένα μέγαρο στο Κάζεμπαλκ (νυν Πρεγκόλσκυ), που ο Φρειδερίκος Γουλιέλμος Β΄ το ονόμασε Χόλσταϊν. Από το 1721 ανέλαβε τη διοίκηση του Συντάγματος του πατέρα του και το 1728 τον διαδέχθηκε στον τίτλο του δούκα του Μπεκ. 

Το 1725 ο βασιλιάς του απένειμε την ιδιοκτησία του Ρίζενμπεργκ. Μετά ο δούκας το πώλησε και το 1732 αγόρασε την κυριότητα (με το μέγαρο) του Μπεκ από τη χήρα του εξαδέλφου του Φρειδερίκου Γουλιέλμου Α΄. Έτσι την ιδιοκτησία του Μπεκ απέκτησε αυτός που είχε τον τίτλο του δούκα του Μπεκ. Το 1733 προήχθη σε αντιστράτηγο και συμμετείχε σε εκστρατείες κατά μήκος του Ρήνου στον Πόλεμο της Πολωνικής διαδοχής (1733-35). Όμως κατά τον Α΄ Πόλεμο της Σιλεσίας το Σύνταγμά του, που εκρατείτο για εφεδρεία, έφθασε στο πεδίο της μάχης του Μόλβιτς (1741) πολύ αργά για να συμβάλλει στη μάχη. Δεν αντιλήφθηκε την κατάσταση και το προσπέρασαν μερικές αυστριακές μονάδες στρατού· ο Φρειδερίκος Β΄ της Πρωσίας ο μέγας δυσαρεστήθηκε. Παρ' όλα αυτά τον συμπαθούσε, τον αποκαλούσε ο παλιόφιλος του Χόλσταϊν και το επόμενο έτος ο δούκας προήχθη σε στρατάρχη και τοποθετήθηκε στην Καινιξβέργη, την πρωτεύουσα της Ανατολικής Πρωσίας. Επίσης έλαβε τη διάκριση του Τάγματος του Μέλανος ΑετούKrebel.

Το 1745 ο δούκας επώλησε την κυριότητα του Μπεκ στη βαρόνη του Λέντεμπουρ-Κενιγκσμπρύκ· κράτησε βέβαια τον τίτλο του δούκα του Μπεκ. Το 1747 διορίστηκε κυβερνήτης του Βερολίνου, αλλά ασθένησε και δεν μπόρεσε να αναλάβει τη θέση. Απεβίωσε δύο έτη αργότερα στην Καινιξβέργη.

Τον διαδέχθηκε ο μόνος γιος του Φρειδερίκος Γουλιέλμος Γ΄, που το 1757 έπεσε στη μάχη της Πράγας. Τον διαδέχθηκαν οι νεότεροι αδελφοί του Φρειδερίκου Γουλιέλμου Β΄, ο Κάρολος Λουδοβίκος και ο Πέτρος Αύγουστος.

Οικογένεια
Νυμφεύτηκε πρώτα τη Λουίζα Φελίσιτι Ελεονόρα, κόμισσα της Ντάμπροβα, κόρη του Βλαντίσλαβ του Λος, θησαυροφύλακα της Πολωνίας. Δεν απέκτησαν απογόνους.

Ο δούκας έκανε δεύτερο γάμο το 1721 με την Ούρσουλα Άννα, κόρη του Χριστόφορου, βουργράβου του Ντόνα-Σλόμπιτεν και είχε τέκνα:
 Φρειδερίκος Γουλιέλμος Γ΄ 1723-1757, δούκας του Σλέσβιχ-Χόλσταϊν-Σόντερμπουργκ-Μπεκ
 Σοφία Καρλόττα 1722-1763, παντρεύτηκε πρώτα τον Αλέξανδρο Αιμίλιο, μπουργκράβο του Ντόνα-Βάρτενμπεργκ-Σλόντην, ταγματάρχη του πρωσικού στρατού και μετά τον Γεώργιο Λουδοβίκο, δούκα του Σλέσβιχ-Χόλσταϊν-Γκόττορπ.

Πρόγονοι

Παραπομπές

Πηγές
 Albinus, Robert (1985). Lexikon der Stadt Königsberg Pr. und Umgebung (γερμ.). Leer: Verlag Gerhard Rautenberg. p. 371. ISBN 3-7921-0320-6.
 Anton Balthasar König, Biographisches Lexikon aller Helden und Militärpersonen: T. G-L, p. 169, Online (γερμ.)
 Gottlob Friedrich Krebel, M. Gottlieb Schumanns genealogisches Hand-Buch, S.272, Digitalisat (γερμ.)
 Richard von Meerheimb (1878), "Friedrich Wilhelm, Herzog von Schleswig-Holstein-Sonderburg-Beck", Allgemeine Deutsche Biographie (ADB) (in German), 8, Leipzig: Duncker & Humblot, pp. 23–24 (γερμ.)

Κατηγορία:Οίκος του Γκλύξμπουργκ